बोले- पूरे देश का भाई नहीं हूं, कई लोगों की जान भी हूं
Bollywood Actor Salman Khan Threat Case - सलमान खान को पिछले काफी समय से जान से मारने की धमकियां मिल रहीं हैं। इस बीच बुधवार को एक प्रेस कॉन्फ्रेंस के दौरान भाईजान ने पहली बार इस मामले पर अपनी चुप्पी तोड़ी।
सलमान खान को पिछले काफी समय से जान से मारने की धमकियां मिल रहीं हैं। इस बीच बुधवार को एक प्रेस कॉन्फ्रेंस के दौरान भाईजान ने पहली बार इस मामले पर अपनी चुप्पी तोड़ी। भले ही उन्होंने सीधे तौर पर कुछ न कहा हो, लेकिन उनके जवाब ने फैंस को इंप्रेस कर दिया है।
पूरे इंडिया के भाईजान नहीं हैं, किसी की जान भी हैं हम
प्रेस कॉन्फ्रेंस के दौरान जब उनसे पूछा गया- ‘सलमान सर आप पूरे इंडिया के भाईजान हैं। ऐसे में आपको जो धमकियां मिलती हैं, आप उसको कैसे देखते हैं?’
जवाब में सलमान ने मुस्कराते हुए कहा- ‘पूरे इंडिया के भाईजान नहीं हैं, किसी की जान भी हैं हम। बहुत सारों की जान हैं हम। भाईजान उनके लिए हैं, जो भाई हैं और उनके लिए जिन्हें हम बहन बनाना चाहते हैं।’
सलमान के इस जवाब को सुनकर वहां मौजूद ऑडियंस जमकर ठहाके लगाती है। सोशल मीडिया पर इवेंट का ये वीडियो बेहद सुर्खियों में है। लोग उनके इस जवाब पर जमकर रिएक्ट कर रहे हैं।
लॉरेंस बिश्नोई ने सलमान खान को दी थी धमकी 
पिछले काफी समय से सलमान गैंगस्टर गोल्डी बराड़ और लॉरेंस बिश्नोई के निशाने पर हैं। करीब 1 महीने पहले गैंगस्टर लॉरेंस बिश्नोई ने जेट में बैठकर सलमान खान को धमकी दी थी। टीवी चैनल ABP को दिए इंटरव्यू में लॉरेंस ने कहा था - ‘अगर सलमान ने बिश्नोई समाज से माफी नहीं मागीं, तो इसके अंजाम भुगतने के लिए तैयार रहें।’
सिद्धू मूसेवाला मर्डर केस में अपराधी लॉरेंस बिश्नोई का कहना है कि सलमान ने काले हिरण का शिकार करके उसके बिश्नोई समाज का अपमान किया है। बता दें कि सलमान के खिलाफ केस भी दर्ज किया गया था, लेकिन उन्होंने कभी इस घटना पर माफी नहीं मांगी।
बचपन से सलमान को लेकर लॉरेंस के मन में है गुस्सा
न्यूज चैनल को दिए इंटरव्यू में लॉरेंस ने कहा था कि जब वो चार-पांच साल का था तभी सलमान ने शिकार खेलते वक्त बिश्नोई समाज में पूजे जाने वाले काले हिरण को मार दिया था और तब से उसके मन में सलमान के प्रति गुस्सा है।
इंटरव्यू में लॉरेंस ने कहा था- 'हम चाहते हैं कि सलमान राजस्थान में हमारे समाज के मंदिर जंभेश्वर जी के सामने वो माफी मांगे। अगर समाज के लोग उन्हें माफ कर देते हैं तो मुझे कोई दिक्कत नहीं है।'
काले हिरण के शिकार पर सलमान को हुई थी जेल
रिपोर्ट्स की माने तो सलमान खान ने 1998 में फिल्म 'हम साथ साथ हैं' की शूटिंग के दौरान राजस्थान के जंगलों में काले हिरण का शिकार किया था। सलमान के अलावा सैफ अली खान, सोनाली बेंद्रे, तब्बू और नीलम कोठारी पर भी आरोप लगे थे।
विश्नोई समाज ने तब सलमान के खिलाफ शिकायत भी दर्ज कराई थी। सलमान को इसके लिए जोधपुर कोर्ट ने पांच साल की सजा भी सुनाई थी, हालांकि बाद में उन्हें इस मामले में बेल मिल गई।